Eelnõu 20.02.2025

Esitaja: vallavalitsus

Ettekandja: sotsiaalosakonna juhataja

Terje Lihtsa



**KANEPI VALLAVOLIKOGU**

**MÄÄRUS**

Kanepi 20.02.2025 nr 1-2

**Kanepi valla Hooldekeskuse põhimäärus**

Määrus kehtestatakse kohaliku omavalitsuse korralduse seaduse § 22 lõige 1 punkti 34 ja § 35 lõike 2 alusel.

**§ 1. Üldsätted**

(1) Käesolev põhimäärus sätestab Kanepi valla Hooldekeskuse (edaspidi hooldekeskus) eesmärgid ja ülesanded, juhtimise ja struktuuri, vara valdamise ja kasutamise korra, finantseerimise alused, aruandluse ja kontrolli ning hooldekeskuse ümberkorraldamise ja tegevuse lõpetamise alused.

(2) Hooldekeskus on Kanepi Vallavalitsuse (edaspidi vallavalitsus) hallatav asutus, mille eesmärk on turvalise keskkonna ja toimetuleku tagamine täisealisele isikule, kes terviseseisundist, tegevusvõimest või elukeskkonnast tulenevatel põhjustel ei suuda kodustes tingimustes ajutiselt või püsivalt iseseisvalt toime tulla.

(3) Hooldekeskus asub Kanepi vallas. Hooldekeskuse postiaadress avalikustatakse Kanepi valla veebilehel.

(4) Hooldekeskusel võib olla oma nimetusega pitsat ja sümboolika. Hooldekeskuse sümboolika ja selle kasutamise korra kinnitab hooldekeskuse juhataja käskkirjaga, kooskõlastades selle eelnevalt vallavalitsusega.

(5) Hooldekeskus juhindub oma tegevuses Eesti Vabariigis kehtivatest õigusaktidest, vallavolikogu määrustest ja otsustest, vallavalitsuse määrustest ja korraldustest ning käesolevast põhimäärusest.

**§ 2. Ülesanded**

(1) Hooldekeskuse ülesanne on luua eakatele ja puudega isikutele võimalus elada inimväärset ja turvalist elu hoolekandeasutuses ning osutada klientidele vajalikke sotsiaalteenuseid.

(2) Hooldekeskus täidab oma tegevusvaldkonnas järgmisi ülesandeid:

1) tagab hooldekeskuses viibivatele isikutele turvalised elamistingimused;

2) korraldab hooldekeskuses viibivatele isikutele toitlustamist, majutamist ja hooldamist;

3) korraldab koostööd raviteenust osutavate isikutega, tagamaks klientide tervise kontrolli, esmatasandi arstiabi ja vajadusel haiglasse paigutamise;

4) rakendab nõuetekohaseid hooldusmeetodeid;

5) koostab hooldekeskuses viibivatele isikutele hooldusplaani ja vaatab selle üle vähemalt üks kord poolaastas, tagab teenuse saajatele hooldustoimingud ning muud toetavad ja toimetulekut tagavad toimingud ja teenused, mis on määratud hooldusplaanis;

6) korraldab hooldekeskuses viibivate isikute vaba aja sisustamise;

7) teostab vajadusel ja võimalusel avahooldust;

8) juhendab ja abistab klienti igapäevaelus vajalike toimingute sooritamisel;

9) teeb koostööd füüsiliste ja juriidiliste isikutega, võimaldamaks klientide tegevusvõime arendamiseks ja säilitamiseks vajalikke erialaspetsiifilisi sotsiaal- ja sellega seonduvaid teenuseid;

10) nõustab ja informeerib klientide sotsiaalvõrgustikku kuuluvaid isikuid;

11) lähtudes vajadusest osutab muid toimetulekuks vajalikke tasulisi ja tasuta sotsiaalteenuseid;

12) korraldab vajalikku majandustegevust;

13) algatab hoolekande arendusprojekte ja osaleb nendes;

14) arendab koostööd teiste sarnaste asutuste ja organisatsioonidega Eestis ja välisriikides.

**§ 3. Hooldekeskuse poolt osutatavad teenused**

(1) Hooldekeskus osutab sotsiaalteenust, milleks on väljaspool isiku kodu osutatav üldhooldusteenus.

(2) Lähtudes Kanepi valla vajadustest võib hooldekeskus osutada ka muid sotsiaalteenuseid (näiteks sotsiaalnõustamine, tugiisikuteenus, koduteenus, päevahoiuteenus jm).

**§ 4. Tegevuse põhimõtted**

(1) Hooldekeskusel on õigus:

1) osutada tasulisi teenuseid vallavalitsuse poolt kinnitatud hinnakirja alusel.

2) saada vallavalitsuselt ja selle ametnikelt oma ülesannete täitmiseks vajalikku informatsiooni.

(2) Hooldekeskus teeb oma põhimäärusest tulenevate ülesannete täitmisel koostööd füüsiliste ja juriidiliste isikute ning vabatahtlike organisatsioonidega.

(3) Abi taotlemine ja teenuste osutamine peab säilitama kliendi eneseväärikuse ning toetama tema võimalikult iseseisvat toimetulekut.

**§ 5. Personal ja juhtimine**

(1) Hooldekeskuse töötajate koosseisu, palgajuhendi ning töötasu määrad kinnitab hooldekeskuse juhataja esitades selle koondtabelina enne kinnitamist vallavalitsusele kooskõlastamiseks.

(2) Töötamine hooldekeskuses toimub töölepingu alusel ja kooskõlas töösuhteid reguleerivate õigusaktidega.

(3) Hooldekeskuse tööd juhib juhataja, kellega sõlmib, peatab, muudab ja lõpetab töölepingu vallavanem.

(4) Hooldekeskuse juhataja vabale ametikoht täidetakse Kanepi valla õigusaktides sätestatud korras.

(5) Hooldekeskuse juhataja:

1) tagab põhimääruses sätestatud ülesannete täitmise ja korraldab hooldekeskuse tegevust;

2) koostab ja kooskõlastab vallavalitsusega asutuse osutatavate teenuste kirjeldused, sh tegevuste kirjeldused, kui teenuse osutamiseks ei ole vaja õigusaktidest tulenevalt korda kehtestada ja tagab kirjelduste ajakohasuse;

3) sõlmib lepingud hooldusteenuse osutamiseks;

4) korraldab hooldusplaanide ja hooldustoimingute kirjelduste koostamise;

5) võtab tööle hooldekeskuse töötajad ning sõlmib, muudab ja lõpetab nendega töölepingud;

6) juhib ja suunab personali tööd, korraldab töötajate täiendõpet;

7) kinnitab hooldekeskuse töökorraldusreeglid, töökaitsealased juhendid, töötajate ametijuhendid jms;

8) annab hooldekeskuse sisemise töö korraldamiseks käskkirju;

9) koostab hooldekeskuse eelarve eelnõu ja vastutab volikogu poolt kinnitatud eelarvest kinnipidamise eest;

10) kogub algdokumendid, esitab need koos tööaja arvestustabeliga ettenähtud ajaks vallavalitsusele, koostab ja esitab hooldekeskuse töö aruanded;

11) tegutseb hooldekeskuse nimel ja esindab hooldekeskust ilma lisavolitusteta kõigis riigi- ja omavalitsusorganites ja -asutustes ning suhetes teiste juriidiliste ja füüsiliste isikutega, v.a juhul, kui riigi või Kanepi valla õigusaktid sätestavad teisiti;

12) tagab hooldekeskuse valdusse antud vara säilimise, korrashoiu ja sihtotstarbelise kasutamise;

13) vastutab hooldekeskuse tuleohutuse ja tervisekaitse nõuetest kinnipidamise eest;

14) täidab muid õigusaktidest ja käesolevast põhimäärusest tulenevaid ülesandeid.

**§ 6. Vara, vahendid ja eelarve**

(1) Hooldekeskuse vara moodustavad talle sihtotstarbeliselt kasutamiseks ja valdamiseks antud rahalised vahendid, maa, ehitised, seadmed, inventar ja muu vara. Hooldekeskus kasutab ja valdab tema valduses ja kasutuses olevat vara vastavalt vallavolikogu kehtestatud korrale ning tagab selle sihipärase kasutamise, säilimise ja heaperemeheliku majandamise.

(2) Hooldekeskusel on oma eelarve Kanepi valla eelarve osana.

(3) Hooldekeskuse raamatupidamist ja aruandlust korraldab vallavalitsus. Hooldekeskus kasutab vallavalitsuse pangakontosid, mis kuuluvad kontsernikonto koosseisu.

(4) Hooldekeskuse asjaajamist korraldatakse juhataja kehtestatud asjaajamiskorra järgi.

(5) Hooldekeskus võib sihtasutustelt, äriühingutelt, mittetulundusühingutelt ja üksikisikutelt vastu võtta eraldisi ja annetusi, mis võetakse arvele õigusaktidega kehtestatud korras. Eraldatud või annetatud vahendite kasutamisel tuleb järgida annetaja soovi. Kui annetaja oma soovi ära näidanud ei ole, toimub annetatud vahendite kasutamine hooldekeskuse juhataja ja vallavalitsuse ühisotsusel.

**§ 7. Järelevalve**

(1) Hooldekeskuse juhtimist ja tegevust kontrollib vallavalitsus.

(2) Teenistuslikku järelevalvet hooldekeskuse ja juhataja tegevuse seaduslikkuse ja otstarbekuse üle teostab vallavalitsus.

**§ 8. Ühinemine, jagunemine ja tegevuse lõpetamine**

(1) Hooldekeskuse ühinemise, jagunemise ja tegevuse lõpetamise otsustab volikogu vallavalitsuse ettepanekul.

(2) Kui hooldekeskuse ümberkorraldamise otsuses ei ole kindlaks määratud teisiti, lähevad asutuse ümberkorraldamisel tema õigused ja kohustused üle tema õigusjärglasele, selle puudumisel aga vallavalitsusele.

(3) Hooldekeskuse tegevus lõpetatakse likvideerimise teel.

**§ 9. Põhimääruse kehtestamise ja muutmise kord**

Hooldekeskuse põhimääruse kehtestab volikogu vallavalitsuse ettepanekul.

**§ 10. Rakendussätted**

(1) Tunnistada kehtetuks Kanepi Vallavolikogu 25.09.2018 määrus nr 41 „Krootuse Hooldekodu põhimäärus“, Kanepi Vallavolikogu 25.09.2018 määrus nr 40 „Saverna Hooldekodu põhimäärus“, Kanepi Vallavolikogu 25.09.2018 määrus nr 42 „Põlgaste Pansionaadi põhimäärus“ ja Kanepi Vallavolikogu 25.09.2018 määrus nr 43 „Põlgaste Pansionaadis, Saverna Hooldekodus ja Krootuse Hooldekodus üldhooldusteenuse kasutamise kord“

(2) Määrus jõustub 01. märtsil 2025.

Piret Rammul

volikogu esimees

**SELETUSKIRI**

Kanepi Vallavolikogu määruse eelnõule

**Kanepi valla Hooldekeskuse põhimäärus**

Kohaliku omavalitsuse korralduse seaduse (KOKS) § 22 lõike 1 punkti 34 kohaselt kuulub volikogu ainupädevusse valla või linna ametiasutuse ja valla või linna ametiasutuse hallatava asutuse moodustamine, ümberkorraldamine ja tegevuse lõpetamine ning ametiasutuse põhimääruse kinnitamine.

Kanepi Vallavolikogu 10.10.2024 otsusega nr 23 otsustati ümber korraldada Saverna Hooldekodu, Krootuse Hooldekodu ja Põlgaste Pansionaadi tegevuse ning moodustada uus asutus nimega Kanepi valla Hooldekeskus. Ümberkorraldamisega lõpetavad alates 01. märts 2025 tegevuse Krootuse Hooldekodu ja Põlgaste Pansionaat. Saverna Hooldekodu baasil moodustatakse ühendatud hoolekandeasutus nimega Kanepi valla Hooldekeskus. Kanepi valla Hooldekeskus pakub üldhooldusteenust kolmes asukohas- Savernas, Krootusel ja Põlgastes. Hooldekeskuses on kokku 80 kohta. Saverna Hooldekodu, Krootuse Hooldekodu ja Põlgaste Pansionaadi põhimäärused tunnistatakse kehtetuks.

Põhimääruse eelnõu on heaks kiitnud volikogu sotsiaal- ja tervishoiukomisjon 05. veebruaril 2025.a toimunud koosolekul ja vallavalitsus 11.veebruaril 2025.a toimunud istungil.

Määrus jõustub 01. märtsil 2025.a

Eelnõu koostas

Katrin Slungin

vallasekretär